Imtella' Marzu 28, 2021 Infrastructure Malta għaddejja b'xogħlijiet mal-ħitan tal-mini f'Tal-Qroqq li qed jiġi miżbugħ b'żebgħa apposta li ttejjeb il-viżibilità għas-sewwieqa. Hawnhekk qed isir ukoll xogħol ta' kisi fis-saqaf b'materjal li jirreżisti n-nirien, sabiex tiġi żgurata s-saħħa ta' dawk li jgħaddu minnhom, f'każ ta' xi emerġenza. Infrastructure Malta qalet li l-proġett t'€10 miljun f'titjib tal-4 mini ewlenin fit-toroq Maltin jinkludi wkoll sistemi tat-tifi tan-nar, tagħmir li jagħti l-allarm f'każ ta' duħħan, kameras tas-sigurtà b'sistemi li awtomatikament jinfurmaw l-awtoritajiet f'każ ta' xi inċident u miżuri oħra ta' sigurezza.